आन्दोलनमा सहभागी नभएका विद्यार्थी समेत पढ्न पाएका छैनन्। धनुषा महेन्द्रनगरका राजकुमारी महतो (२२) बन्दले आफू क्याम्पस जान नपाएको भन्दा पनि ८ महीनाको बच्चाले नियमित खोप नपाएकोमा चिन्तित छिन्। स्वास्थ्य संस्थामा खोपको अभाव भएकाले दुई महीनाको खोप एकै पटक दिंदा बच्चा बिरामी परेको उनले बताइन्। त्यस्तै, पुस सकिंदा समेत मधेशका किसानले उखु उठाउन पाएका छैनन्। “उखुको पानी सुक्दा किसानलाई हुने नोक्सानी यो आन्दोलनले पूरा गर्न सक्दैन”, वीरगञ्जका अनुभूतिलाल महतो (४०) भन्छन्, “तर आन्दोलन र नाकाबन्दीका कारण डिजल नपाउँदा किसानले उखु बोक्न ट्याक्टर पाएका छैनन्।”
